# **Информационен бюлетин на Съвета по международни счетоводни стандарти (IASB) – декември 2017 г.**

**pdate December 2017**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), изменения и разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS ® Foundation) и Комитета по разясненията на МСФО (IFRS Interpretation Committee).   
  
На 13 декември 2017 г., сряда, и 14 декември 2017 г., четвъртък, Съветът проведе публични заседания в офисите на Фондация МСФО в Лондон, Великобритания.

Темите, по реда на обсъждането им, включваха:

* [Основни финансови отчети](http://www.ifrs.org/news-and-events/updates/iasb-updates/december-2017/#1)
* [Инициатива за оповестяване — принципи на оповестяването](http://www.ifrs.org/news-and-events/updates/iasb-updates/december-2017/#2)
* [Репутация и обезценка](http://www.ifrs.org/news-and-events/updates/iasb-updates/december-2017/#3)
* [Дейности с регулирани цени](http://www.ifrs.org/news-and-events/updates/iasb-updates/december-2017/#4)
* [Динамично управление на риска](http://www.ifrs.org/news-and-events/updates/iasb-updates/december-2017/#5)
* [Въпроси, свързани с прилагането на МСФО стандартите](http://www.ifrs.org/news-and-events/updates/iasb-updates/december-2017/#6)
* [Бизнес комбинации под общ контрол](http://www.ifrs.org/news-and-events/updates/iasb-updates/december-2017/#7)

**Допълнителна информация**

Предстоящи заседания на Съвета:

* 22–26 януари 2018 г.
* 19–23 февруари 2018 г.
* 19–23 март 2018 г.

**Основни финансови отчети (Документ по програмата 21)**

На 13 декември 2017 г. Съветът проведе заседание, за да обсъди:

1. Целта на въвеждането във финансовия отчет на оценка за резултатите от дейността (представянето) на ръководството и възможното място, където тази оценка да бъде представена и оповестена; и
2. Някои подобрения в отчета за паричните потоци.

***Цел на оценката за резултатите от дейността на ръководството и подходящи места за нея* (Документ по програмата 21A)**

Съветът реши в порядък на работна хипотеза, че от предприятията следва да се изисква да идентифицират оценка за резултатите от дейността на ръководството и:

1. да представят тази оценка като междинен сбор в отчета или отчетите за финансовите резултати от дейността, ако това отговаря на предложената от Съвета структура на отчета или отчетите и удовлетворява изискванията на МСС 1 *Представяне на финансови отчети* по отношение на междинните сборове.
2. в противен случай, да предоставят оценката за резултатите от дейността на ръководството като отделно равнение на тази оценка с оценка, която е дефинирана в МСФО стандартите.

Тринадесет от членовете на Съвета изразиха съгласие с това решение. Един от членовете на Съвета отсъстваше.

***Класифициране на лихви и дивиденти в отчета за паричните потоци* (Документ по програмата 21В)**

По отношение на нефинансови предприятия, Съветът реши в порядък на работна хипотеза:

1. да отстрани от МСС 7 *Отчет за паричните потоци*възможностите за избор за класифициране на платените и получените лихви и дивиденти и да предпише едно-единствено класифициране по отношение на всяка от тези позиции. Тринадесет от членовете на Съвета изразиха съгласие с това решение. Един от членовете на Съвета отсъстваше.
2. да поясни, че:
   1. паричните потоци, произтичащи от лихви, понесени по финансиращи дейности следва да бъдат класифицирани като финансови парични потоци. Тринадесет от членовете на Съвета изразиха съгласие с това решение. Един от членовете на Съвета отсъстваше.
   2. паричните потоци, произтичащи от платени лихви, които са капитализирани като част от цената на даден актив, следва да бъдат класифицирани като финансови парични потоци. Тринадесет от членовете на Съвета изразиха съгласие с това решение. Един от членовете на Съвета отсъстваше.
   3. паричните потоци, произтичащи от платени дивиденти следва да бъдат класифицирани като финансови парични потоци. Тринадесет от членовете на Съвета изразиха съгласие с това решение. Един от членовете на Съвета отсъстваше.
3. да измени дефиницията на „инвестиционни дейности“ в МСС 7, за да поясни, че получените лихви и дивиденти следва да бъдат класифицирани като инвестиционни парични потоци. Дванадесет от членовете на Съвета изразиха съгласие, а един – несъгласие с това решение. Един от членовете на Съвета отсъстваше.

***Първоначални съображения във връзка с други целеви подобрения в отчета за паричните потоци* (Документ по програмата 21Г)**

Съветът реши в порядък на работна хипотеза:

1. да изисква последователен междинен сбор като отправна точка за непрякото равнение на паричните потоци от оперативна дейност.  Този междинен сбор следва да бъде „печалба преди инвестиране, финансиране и данъци върху дохода“. Тринадесет от членовете на Съвета изразиха съгласие с това решение. Един от членовете на Съвета отсъстваше.
2. да не хармонизира раздела за оперативна дейност от отчета за паричните потоци със съответстващ му раздел в отчета или отчетите за финансовите резултати от дейността. Тринадесет от членовете на Съвета изразиха съгласие с това решение. Един от членовете на Съвета отсъстваше.
3. да не прави допълнителни подобрения в отчета за паричните потоци, освен тези, посочени в подточки (а) и (б) по-горе. Десет от членовете на Съвета изразиха съгласие, а трима – несъгласие с това решение. Един от членовете на Съвета отсъстваше.

***Следващи етапи***

Съветът ще продължи с обсъждане на целевите подобрения в отчета или отчетите за финансовите резултати от дейността на бъдещо свое заседание. Тези обсъждания ще включват:

1. обстоятелствата, при които ще се изисква оценка за резултатите то дейността (представянето) на ръководството;
2. дали равнението на оценката за резултатите от дейността на ръководството с оценката, дефинирана в МСФО, следва да бъде представено след отчета за финансовите резултати от дейността или оповестено в пояснителните приложения.

Съветът ще разгледа класифицирането в отчета за паричните потоци на дивидентите, получени от инвестиции в асоциирани и съвместни предприятия, когато обсъжда дали печалбата или загубата от неразделно свързани асоциирани и съвместни предприятия следва да бъде част от приходите или разходите от инвестиции в отчета или отчетите за финансовите резултати от дейността.

**Инициатива за оповестяване — принципи на оповестяването (Документ по програмата 11)**

На 13 декември 2017 г. Съветът проведе заседание, за да бъде запознат с предварително обобщение на писмата с коментари, получени във връзка с Документа за обсъждане *Инициатива за оповестяване—принципи на оповестяването.*

От Съвета не бе поискано да взема каквито и да е решения.

***Следващи етапи***

През първото тримесечие на 2018 г. Съветът ще бъде запознат с подробно обобщение на цялата обратна информация, получена във връзка с Документа за обсъждане и ще вземе решения относно следващите етапи по проекта.

**Репутация и обезценка (Документ по програмата 18)**

На 14 декември 2017 г. Съветът проведе заседание, за да обсъди дали съществуват начини за подобряване на прилагането на МСС 36 *Обезценка на активи*.

Съветът реши в порядък на работна хипотеза да разгледа подобренията в прилагането на МСС 36, като използва непризнатия оперативен резерв (превишението на възстановимата стойност над балансовата стойност) на единицата, генерираща парични потоци (или групата единици) като допълнителна входяща информация при тестването за обезценка на репутацията. Единадесет от членовете на Съвета изразиха съгласие, а трима – несъгласие с това решение.

Съветът реши в порядък на работна хипотеза да обсъди въвеждането на изисквания предприятието да оповестява:

1. ежегодно информация относно оперативния резерв в единицата, генерираща парични потоци (или групата единици), към която е разпределена репутацията за тестване за обезценка;
2. разбивка на репутацията по минали бизнес комбинации, обяснявайки защо балансовата стойност на репутацията може да бъде възстановена; и
3. причините за плащане на премия, надвишаваща стойността на нетните разграничими активи, придобити при бизнес комбинацията, ключови допускания или цели, подкрепящи насрещната престация (възнаграждението) при покупката и сравнение на действителните резултати с тези допускания или цели.

Дванадесет от членовете на Съвета изразиха съгласие, а двама – несъгласие с това решение.

Съветът реши в порядък на работна хипотеза да не следва посочените по-долу подходи, разгледани от него на минали заседания:

1. предоставяне на облекчение от задължителното ежегодно количествено тестване за обезценка на репутацията;
2. позволяване репутацията да бъде тествана за обезценка на ниво предприятие или на ниво подлежащи на отчитане сегменти;
3. изискване за оповестяване на периода на откупуване на инвестицията в бизнес комбинацията; и
4. промяна на съществуващото изискване да се използва по-високата от стойността в употреба и справедливата стойност, намалена с разходите за продажба/изваждане от употреба, и заменянето му с използване на един-единствен метод като единна база за определяне на възстановимата стойност на даден актив (или единица, генерираща парични потоци).

Единадесет от членовете на Съвета изразиха съгласие, а трима – несъгласие с това решение.

Съветът реши в порядък на работна хипотеза, че посочените по-долу възможни подходи са извън обхвата на изследователския проект, посветен на репутация и обезценка:

1. Изискването да се оповестява оценка на общо активи и пасиви за всеки един подлежащ на отчитане сегмент; и
2. Извършване на преглед на редакцията на изискванията за оповестяване в МСФО 3 *Бизнес комбинации*.

Тринадесет от членовете на Съвета изразиха съгласие, а един – несъгласие с това решение.

Съветът реши в порядък на работна хипотеза да не разглежда отново повторното въвеждане на амортизация на репутацията.  Единадесет от членовете на Съвета изразиха съгласие, а трима – несъгласие с това решение.

***Следващи етапи***

На бъдещо свое заседание Съветът ще:

1. вземе решения дали резултатът от проекта следва да бъде документ за обсъждане или проект за обсъждане;
2. обсъди дали да разгледа оформянето като междинен сбор на някои нематериални активи в рамките на репутацията в бизнес комбинация;
3. продължи да обсъжда дали да опрости изчисляването на стойността в употреба, като отстрани:
   1. изричното изискване да се използват входящи данни преди данъчно облагане; и
   2. забраната относно включването на приблизително оценени парични потоци от бъдещо преструктуриране, за което не са поети ангажименти и от подобряването или увеличаването на резултатите от дейността на актива.

**Дейности с регулирани цени (Документ по програмата 9)**

На 14 декември 2017 г. Съветът проведе заседание, за да бъде запознат с обратна информация от срещата на Консултативната група по въпросите на дейностите с регулирани цени, която се състоя на 26 октомври 2017 година и с актуална информация във връзка с плана за разработване на следващия консултативен документ във връзка с този проект.

Съветът изрази благодарност на членовете на групата за предоставената от тях ценна информация относно оперативните въпроси, обсъдени по време на срещата.

От Съвета не бе поискано да взема каквито и да е решения.

***Следващи етапи***

Съветът ще обсъди предложения във връзка с модела, който се разработва по отношение на дейностите с регулирани цени, наред с неговия обхват, преди да вземе решение дали да публикува Проект за обсъждане или Документ за обсъждане.

**Динамично управление на риска (Документ по програмата 4)**

На 14 декември 2017 г. Съветът проведе заседание, за да обсъди предложения проекто-план за разработване на счетоводен модел за динамично управление на риска.

По-конкретно Съветът реши:

1. първо да се фокусира върху разработването на базов модел за най-важните проблемни въпроси.
2. да потърси обратна информация относно практическата приложимост на този базов модел. Начинът, по който да бъде получена тази обратна информация ще бъде определен на по-късна дата.
3. да адресира небазовите въпроси като финална стъпка.

Четиринадесет членове на Съвета изразиха съгласие с това решение.

***Следващи етапи***

Съветът ще пристъпи към техническите разисквания с обсъждане на профила на активите във връзка с динамичното управление на риска.

**Въпроси, свързани с прилагане на МСФО стандартите**

На 13 и 14 декември 2017 г. Съветът проведе заседание, за да обсъди проекти във връзка с въвеждане и поддържане на стандарти.

***Актуална информация* от КРМСФО (Документ по програмата 12)**

Съветът бе запознат с актуална информация относно проведеното през ноември 2017 г. заседание на Комитета по разясненията на МСФО („Комитетът“). Подробности за това заседания бяха публикувани в Бюлетина с актуална информация от КРМСФО ([IFRIC®*Update*](http://www.ifrs.org/news-and-events/updates/ifric-updates/november-2017/)*)*.

***Разходи, вземани под внимание при оценяване дали даден договор е обременяващ (МСС 37)—Решения на Комитета по разясненията* (Документ по програмата 12A)**

Съветът обсъди решението на Комитета да разгледа проект за разясняване на значението на термина „неизбежни разходи“ в дефиницията на обременяващ договор в МСС 37 *Провизии, условни пасиви и условни активи.*

От Съвета не бе поискано да взема каквито и да е решения.

***Промени в счетоводни политики (изменения в МСС 8)—Въпроси, нуждаещи се от уточняване: преминаване* (Документ по програмата 12Б)**

Съветът обсъди изискванията за преход във връзка с *Промени в счетоводни политики*(Изменения вМСС 8).

Съветът реши в порядък на работна хипотеза да предложи предприятията да прилагат измененията в МСС 8 по отношение на доброволни промени в счетоводни политики, произтичащи от решения, взети в рамките на програмата, които предприятието прави на или след датата на влизане в сила на измененията.

Всички членове на Съвета изразиха съгласие с това решение.

***Следващи етапи***

Съветът възнамерява да публикува проект за обсъждане през първото тримесечие на 2018 година.

***МСФО 1 Прилагане за първи път на Международните стандарти за финансово отчитане —Дъщерно предприятие като предприятие, прилагащо за първи път стандартите —Възможно изготвяне и въвеждане на стандарт с тесен обхват* (Документ по програмата 12В)**

Съветът обсъди препоръките на Комитета да предложи изменение на МСФО 1 *Прилагане за първи път на Международните стандарти за финансово отчитане*.  Предложението би изисквало дъщерно предприятие, което прилага параграф Г16(a) от МСФО 1 да оценява кумулативните разлики при преизчисляване, използвайки сумите, отчетени от предприятието майка, на базата на датата на преминаване на предприятието майка към МСФО стандартите (като се вземат под внимание всички корекции, направени с оглед консолидационните процедури и за отчитане на ефекта от бизнес комбинацията, в която предприятието майка придобива дъщерното предприятие).

Всички членове на Съвета изразиха съгласие с това предложение.

***Следващи етапи***

На бъдещо свое заседание Съветът ще обсъди преходните разпоредби и стъпките от регламентираната процедура.

***Имоти, машини и съоръжения: Постъпления преди предвидената употреба (предложение за изменение на МСС 16)—Обобщение на становищата, получени като обратна информация* (Документ по програмата 12Г)**

Съветът обсъди обобщение на становищата, получени като обратна информация във връзка с Проекта за обсъждане*Имоти, машини и съоръжения: Постъпления преди предвидената употреба* (предложение за изменение на МСС 16).

От Съвета не бе поискано да взема каквито и да е решения.

***Следващи етапи***

Комитетът ще проведе разисквания по предложените изменения на бъдещо свое заседание, вземайки под внимание получените като обратна информация становища.

**Бизнес комбинации под общ контрол (Документ по програмата 23)**

На 14 декември 2017 г. Съветът проведе заседание, за да обсъди изследователския проект, посветен на Бизнес комбинации под общ контрол (БКПОК).

***Преглед на свързаните с темата проекти* (Документ по програмата 23A)**

Съветът обсъди въпросите, отнасящи се до обхвата на проекта относно БКПОК, идентифицирани в рамките на други проекти на Съвета и на Комитета по разясненията на МСФО.

От Съвета не бе поискано да взема каквито и да е решения.

***Обхват на проекта* (Документ по програмата 23Б)**

По време на проведеното през октомври 2017 година заседание Съветът изясни обхвата на проекта. На декемврийското заседание Съветът реши в порядък на работна хипотеза, че обхватът на този проект обхваща също така и сделки, включващи прехвърляне на един или повече бизнеси, при които всички комбиниращи се страни в крайна сметка се контролират от една и съща контролираща страна или страни и сделките са:

1. предшествани от външно придобиване и/или последвани от външна продажба на една или повече от комбиниращите се страни; или
2. извършени под условие на бъдеща продажба, като например, първоначално публично предлагане.

Всички членове на Съвета изразиха съгласие с това решение.

***Методи на счетоводно отчитане* (Документ по програмата 23В)**

Съветът обсъди методите за счетоводно отчитане на сделки и операции, попадащи в обхвата на проекта, посветен на Бизнес комбинациите под общ контрол.

От Съвета не бе поискано да взема каквито и да е решения.

***Следващи етапи***

Съветът очаква да продължи с обсъжданията по проекта в началото на 2018 г.